U-I-94/01
Natisni
Opravilna št.:
U-I-94/01
Datum odločitve:
15. 5. 2003
ECLI:
ECLI:SI:USRS:2003:U.I.94.01
Akt:
Zakon o telekomunikacijah (Uradni list RS, št. 30/01) (ZTel), postopek sprejema zakona
Izrek:
Postopek za preizkus pobude Vinka Mikca za začetek postopka za oceno ustavnosti postopka sprejema Zakona o telekomunikacijah (Uradni list RS, št. 30/01) se ustavi.

Pobuda Mirka Zamernika in Franca Pukšiča za začetek postopka za oceno ustavnosti postopka sprejema Zakona o telekomunikacijah (Uradni list RS, št. 30/01) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi morebitna ugotovitev pobude izboljšala njegov pravni položaj oz. ne navede, ali bi izpodbijana določba splošnega akta posegla v njegove pravice, pravne koristi ali pravne interese.
Ustavno sodišče ustavi postopek, če pobudnik svojo pobudo umakne.
Geslo:
1.5.51.1.4.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Zaradi umika pobude/zahteve.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
Pravna podlaga:
Člen 28.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vinko Mikec, Novo mesto
Datum vloge:
25. 4. 2001
Vrsta odločitve:
sklep
Vrsta rešitve:
ustavitev
Dokument:
US22395
Dokument v PDF obliki:
U-I-94-01.pdf
118 KB
Prenesite datoteko
U-I-94/01
15. 5. 2003
SKLEP
Ustavno sodišče je v postopku za preizkus pobude Vinka Mikca iz Novega mesta ter Mirka Zamernika in Franca Pukšiča, poslancev Državnega zbora, na seji dne 15. maja 2003
sklenilo:
1. Postopek za preizkus pobude Vinka Mikca za začetek postopka za oceno ustavnosti postopka sprejema Zakona o telekomunikacijah (Uradni list RS, št. 30/01) se ustavi.
2. Pobuda Mirka Zamernika in Franca Pukšiča za začetek postopka za oceno ustavnosti postopka sprejema Zakona o telekomunikacijah (Uradni list RS, št. 30/01) se zavrže.
Obrazložitev
A.
1. Pobudniki so z vlogo z dne 24. 4. 2001 na podlagi tretjega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) predlagali, naj Ustavno sodišče odloči, da je bil postopek sprejema Zakona o telekomunikacijah (v nadaljevanju ZTel-1) v neskladju z Ustavo. V vlogi se sklicujejo na odločbo Ustavnega sodišča št. U-I-363/98 z dne 1. 7. 1999 (Uradni list RS, št. 59/99 in OdlUS VII, 54), s katero je Ustavno sodišče ugotovilo, da je 64. člen Zakona o telekomunikacijah (Uradni list RS, št. 35/97 in nasl. - ZTel ) v neskladju z Ustavo, ker zakonodajalec ni s posebnim zakonom uredil načina in pogojev, pod katerimi se povrnejo vlaganja lokalnih skupnosti in posameznih investitorjev v javno telekomunikacijsko omrežje, in da je bil zakonodajalec ugotovljeno neskladje dolžan odpraviti najkasneje v roku enega leta od dneva objave te odločbe v Uradnem listu Republike Slovenije. Rok za odpravo ugotovljenega neskladja z Ustavo se je iztekel 23. 8. 2000.
2. Ker naj bi zakonodajalec v ZTel-1 ponovno vnesel prehodno določbo (158. člen ZTel-1), ki je za reševanje preteklih sovlaganj v javno telekomunikacijsko omrežje predvidevala poseben zakon, naj bi bilo kršeno načelo zaupanja v pravo, kot eno izmed načel pravne države (2. člen Ustave). Pobudniki so z vlogo predlagali začasno zadržanje uveljavitve ZTel-1 do sprejetja posebnega zakona, ki bo reševal problematiko vračanja vlaganj v telekomunikacijsko omrežje.
3. Državni zbor je na seji dne 16. 5. 2002 sprejel Zakon o vračanju vlaganj v javno telekomunikacijsko omrežje in o njem ponovno odločal na seji dne 18. 6. 2002 (Uradni list RS, št. 58/2002 - ZVVJTO). ZVVJTO je začel veljati 5. 7. 2002.
B.
4. Ustavno sodišče je s sklepom št. U-I-94/01 z dne 5. 6. 2001 zavrnilo predlog za zadržanje izpodbijanega predpisa.
5. Pobudnik Vinko Mikec je z vlogo z dne 31. 3. 2003 Ustavnemu sodišču sporočil, da umika pobudo, zato je Ustavno sodišče postopek za njen preizkus ustavilo.
6. Po določbi 24. člena ZUstS mora pobudnik za začetek postopka izkazati, da predpis, katerega oceno predlaga, neposredno posega v njegove pravice, pravne interese oziroma pravni položaj.
Pobudnikoma Mirku Zamerniku in Francu Pukšiču kot predstavnikoma ljudstva neposrednega pravnega interesa za oceno ustavnosti postopka sprejema zakona ni mogoče priznati, kot posameznika pa tega interesa nista z ničimer izkazala. Ustavno sodišče je zato njuno pobudo zavrglo.
C.
7. Ustavno sodišče je sprejelo ta sklep na podlagi tretjega odstavka 28. člena in 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić